Carolus Henricus Baker
Carolus Henricus Baker Res apud Vicidata repertae: Nativitas: 25 Decembris 1895; Zellwood Obitus: 11 Novembris 1987; Neapolis Patria: Civitates Foederatae Americae Carolus Henricus Baker, Anglice communiter Charles H. Baker Jr. (ad Zellwood Floridae die 25 Decembris 1895 natus; mortuus iuxta Naples Floridae die 11 Novembris 1987) fuit diurnarius et auctor de rebus gastronomicis. Hartfordiae apud Collegium Trinitatis eruditus, breve temporis spatium in officinis industrialibus operam dedit; postea Novi Eboraci editor libellorum diurnariusque laborabat, unde, peregrinationem navalem sub titulo adnuntiatoris incipiens, Paulinam Paulsen haeredem divitissimam incurrit et mox in matrimonium duxit. Cum ea deinde domum prope Miamiam, nomine Java Head, aedificari iussit: ibi triginta annos habitavit, annis insequentibus in nova domo Java Head East, denuo iuxta Naples. Crebriter per mundum itinera fecit commentationesque in libellis Esquire, Town & Country, Gourmet scripsit. Librum laudatissimum The Gentleman's Companion anno 1939 in duo volumina divisum divulgari iussit, primo de gastronomia exotica, altero de gallicaudis aliisque potionibus; sed in ambobus de convivis interdum celebribus, per exempla Ernesto Hemingway, Gulielmo Faulkner.